## L’Institut Valencià de Cultura presenta més de 40 activitats programades per al primer trimestre de la temporada 2025-2026 a Alacant

*** Teatre, circ, música, cine i dansa estaran presents en el Teatre Arniches en l’últim trimestre del 2025**

La Conselleria d’Educació, Cultura, Universitats i Ocupació, a través de l’Institut Valencià de Cultura, obri a Alacant la temporada 2025-2026 del Teatre Arniches amb 40 activitats programades en el Teatre Arniches entre els mesos d’octubre i desembre.

La programació ha sigut presentada en un acte celebrat en el mateix Teatre Arniches, que ha comptat amb la participació de la secretària autonòmica de cultura, Pilar Tébar, acompanyada per la delegada territorial de l’IVC a Alacant, Alicia Garijo.

En concret, la temporada arranca amb 17 representacions de teatre, 4 de dansa, 1 concert, 4 de circ, un musical, una sessió de Club Arniches, 9 sessions de cine i 7 jornades de campanya escolar, a més de les col·laboracions amb altres festivals i institucions. Cal destacar, a més, que 14 de les companyies que passaran fins a desembre per l’Arniches són valencianes.

Pilar Tébar ha destacat en la seua intervenció “el valor del Teatre Arniches, que és l’únic espai propi de l’IVC a Alacant, per la coherència en la línia de programació, l’alta qualitat de les propostes i l’aposta, sempre poderosa, per una programació familiar estable que, durant tota la temporada, porta a Alacant espectacles de gran rellevància, premiats i reconeguts pels principals festivals de l’Estat”.

Així, el Teatre Arniches torna a l’agenda cultural de la ciutat d’Alacant amb la programació escènica de teatre, dansa, música i circ i els seus habituals blocs ‘Som Menuts’, dedicat al públic familiar; ‘I... per a tots’ que es dirigix a públic de totes les edats i ‘Nadal a l’Arniches’. A més, la Filmoteca Valenciana oferirà de setembre a desembre 9 projeccions, 6 d’estes emmarcades en un cicle de François Truffaut.

En este primer trimestre de programació, l’Arniches acollirà dos estrenes absolutes: una de les quals és la producció pròpia de l’IVC, *Los días lentos* escrita i dirigida per l’alacantina Lola Blasco, que coincidix amb la Muestra de Teatro Español de Autores Contemporáneos i, l’altra, de Wako Danza, companyia alacantina que, a més, comptarà amb el suport de l’IVC, gràcies a una residència creativa en el Teatre Arniches.

**Club Arniches**

La directora territorial de l’IVC a Alacant, Alicia Garijo, ha expressat la seua satisfacció per presentar este catàleg que, segons apunta, “continua apostant per la màxima qualitat amb propostes originals, diverses i inspiradores. Ens reafirmem en l’especial mirada al públic familiar, així com en el suport a companyies valencianes. I posem en marxa una nova campanya escolar. A més, donem continuïtat al nostre Club Arniches després del gran acolliment que va tindre la iniciativa la temporada passada”.

Esta edició de Club Arniches es posarà en marxa, per primera vegada, amb la col·laboració de la Muestra de Teatro Español de Autores Contemporáneos.

D’altra banda, com ja és habitual, el Teatre Arniches manté col·laboracions amb festivals escènics organitzats per diferents institucions i associacions. Així, durant este trimestre, estaran presents Circarte, la Muestra de Teatro español de Autores Contemporáneos, Festitíteres, Escena Erasmus. Premi de Teatre Breu en Valencià ‘Evarist Garcia’ de la Diputació d’Alacant, i per primera vegada, la Gala Alacant Smartphone  Film Festival”.

A més, com cada any, la Campanya Escolar 2025-2026 comptarà amb una proposta des dels 3 als 18 anys en la qual està present el cine, la dansa, el circ i el teatre.

**Abonaments i descomptes**

Amb la finalitat de continuar generant cultura accessible, el Teatre Arniches oferix tres modalitats d’abonament: el Gran Abonament, que oferix 12 espectacles per 96 euros; l’Abonament Jove, per a jóvens de fins a 30 anys, que gaudiran d’estos 12 espectacles al preu de 36 euros, i l’Abonament a la Carta, que permet triar 6 espectacles per 54 euros.

A més, es manté l’ampli ventall de descomptes habituals, així com les promocions de 5 x 4 en la programació ‘Som Menuts’.

**La programació**

El divendres 10 d’octubre, l’Arniches arranca la seua programació escènica amb la companyia valenciana Cia. Yapadú i l’espectacle *Afectuosamente suyo, Jack.* El dissabte la música és la protagonista de la mà de Las Lloronas, una agrupació belga, integrada per tres veus, acompanyades de guitarra, clarinet i violoncel que s’inspiren en el folklore hispà i la poesia urbana. L’Arniches es retroba amb la dansa el dissabte 18 amb *Habitación 444* d’Hotel Col·lectiu Escènic, una peça de Lorena Nogal, Premi Nacional de Dansa 2024.

El 24 d’octubre es representa *Vulcano*, una producció del Centro Dramático Nacional, escrita per Victoria Szpunberg i dirigida per Andrea Jiménez, dos dels noms més rellevants del teatre espanyol contemporani.

El dissabte 25, torn per al talent valencià amb la companyia Hongaresa Teatre, que oferirà *Encendidas*, un espectacle sobre la poeta alacantina Paca Aguirre.

Este espectacle es presenta en l’Arniches coincidint amb l’exposició dedicada a Lorenzo Aguirre, pare de Paca, i que està exposada en estos moments en el MUBAG. Per esta raó, i en col·laboració amb el museu, es podrà gaudir d’una visita guiada el diumenge, 26, a les 12:00 hores.

El diumenge 26 d’octubre, ‘Som Menuts’ dona el tret a la programació familiar amb Ganso; cia i el seu *Welcome and sorry*. Esta funció està emmarcada dins de les propostes del festival CircArte.

L’1 de novembre serà la gala IX Nit del Circ Valencià, organitzada per l’Associació Professional de Circ de la Comunitat Valenciana (APCCV) i l’Institut Valencià de Cultura.

L’IVC estrena a Alacant la seua última producció pròpia, en el marc de la Muestra de Teatro Español de Autores Contemporáneos. *Los días lentos* està escrita i dirigida per l’alacantina Lola Blasco, Premi Nacional en Literatura Dramàtica en 2016.

Teatre Arniches serà la seu amb més presència en La Muestra de Teatro 2025, que organitza l’INAEM amb el suport de la Diputació d’Alacant, Ajuntament d’Alacant, SGAE i l’IVC. La Muestra transcorrerà del 7 al 14 de novembre a Alacant, i acollirà 8 de les seues sessions. Com a novetat enguany, La Muestra i l’Arniches col·laboren en la primera de les sessions Club Arniches.

El circ irromp el dissabte 15 de novembre, amb la Cia Caí i *Masa madre*, un espectacle recomanat per La Red Española de Teatros, dins del cicle ‘I… Per a tots’ per a tots els públics. Després de la Mostra, el dissabte 22 de novembre *Thauma* arriba a Alacant havent collit, entre altres, el MAX al millor disseny d’espai o el Premi Teatre Barcelona 2024 al millor espectacle d’escena híbrida.

El divendres 28 de novembre arriba una de les companyies més reconegudes del teatre valencià, Pont Flotant que presenta *Adolescència infinita*, un espectacle que mira els jóvens i adolescents amb el llenguatge únic d’esta companyia de referència. La veterana coreògrafa i ballarina Isabel Vázquez presenta la peça de dansa *Zambra* el dia 29.

En desembre, la companyia alacantina Col·lectiu Intermitent presenta la comèdia *Tres Tristos Traumes* de Pasqual Alapont, el dia 5; per la seua banda, l’IVC torna a col·laborar amb el Projecte Teatral Europeu Escena Erasmus de la Universitat de València i oferix el divendres, 12 de desembre, la peça teatral *Un Instant de Bellesa* que tracta sobre la dana que va arrasar part del territori valencià en 2024. A més, la companyia alacantina Wako Danza oferix el 19 de desembre l’estrena absoluta de *Fuga*.

**Nadal a l’Arniches**

El cicle ‘Nadal a l’Arniches’ oferix enguany tres propostes que arranquen el 20 de desembre amb la peça de circ *Ákri* de Manel Rosés. És un solo de circ d’un acròbata i una escala que explora el concepte de ‘límit’. La singularitat del projecte radica en la mescla de disciplines: teatre, manipulació d’objectes, moviment acrobàtic i *clown*. És un espectacle multipremiat per a totes les edats.

L’últim cap de setmana de l’any, tindrà segell valencià. El 27 la companyia Marea Danza presenta *On està Alícia?* Una mirada diferent, traduïda al llenguatge de la dansa, del tradicional conte de Lewis Carroll. L’Arniches acomiada 2025 amb el musical *Viaje a Oz, el Musical* de Trencadís que oferix la seua original visió del clàssic.

Tota la programació de l’IVC Alacant es pot consultar en https://ivc.gva.es/, a on també es podrà descarregar el programa trimestral i accedir a la taquilla en línia. L’horari de taquilla física de dimarts a divendres de 10:00 hores a 14:00 hores, dijous de 17:30 hores a 20:00 hores i dos hores abans de cada representació.

Fecha: 12/09/2025